Peza
Peza (rus. Пеза, Пёза) – upė Rusijoje, Archangelsko srityje; Mezenės dešinysis intakas. Prasideda Timano kalvagūbryje, netoli Komijos paribio. Plačiu slėniu teka į vakarus. Įteka į Mezenę į šiaurę nuo Žerdės gyvenvietės. Didžiausi intakai: Cema, Niafta (kairieji), Varčiuška (dešinysis). Upės daugiausia maitinama sniego tirpsmo vandenimis. Užšąla lapkritį, ledus laužia gegužės pirmojoje pusėje. Didžausias Pezos debitas viršija 2500 m³/s. Baseine gausu ežerų. Peza laivuojama 300–320 km nuo žiočių. Seniau naudota miško plukdymui. Prie upės yra Safonovo gyvenvietė.